Ego G[alterius], Dei gratia, Nivernensis episcopus, et ego B[ernardus] decanus et universum ejusdem ecclesie capitulum omnibus tam presentibus quam futuris salutem in eo qui suum novit dare suis fidelibus salutare. Accedentes ad nos Willelmus, capellanus de Tanneio, Hugo, presbiter, Johannes Griveu, et Johannes Clareu, clerici, ejusdem ville, humiliter nobis supplicaverunt ut in ecclesia nostra de Tanneio prebendas sibi de bonis suis facere permitteremus. Attendentes igitur predictorum clericorum piam voluntatem, in ecclesia nostra de Tanneio ipsos instituimus canonicos, G[uillelmo] capellano ejusdem ecclesie huic facto prebente assensum. Volentes igitur in ipsa ecclesia divinum cultum ampliari, eisdem canonicis concessimus prefate ecclesie donum et VI libras cerei quas in ipsa ecclesia antiquitus annuatim habebamus, salva tamen pensione C solidorum quos in ecclesia illa Fromundus pie recordationis, quondam episcopus Nivernensis, pro anniversario suo faciendo singulis annis capitulo Nivernensi assignavit: memorati itaque canonici de Tanneio antiquam censivam C solidorum ad anniversarium prefati episcopi singulis annis exsolvent: videlicet L solidos in sinodo hiemali, et alios .L. solidos in sinodo estivali. Prepositus autem quem sibi ex canonicis Nivernensibus elegerint, priusquam a capitulo Nivernensi pro preposito habeatur, censivam istam C solidorum statutis terminis bona fide reddendam jurabit. Sane canonici prelibati liberam habebunt electionem, ita tamen quod nullum poterunt sibi eligere in prepositum, nisi de canonicis Nivernensibus. Electum vero capitulo Nivernensi presentabunt, qui domno episcopo Nivernensi hominium faciet et fidelitatem. Ego vero G[alterius], episcopus, ecclesiam illam ab omni exactione questarum et procurationum, et Willelmus archidiaconus quitavimus, salvo jure nostro et archipresbiteri nostri in presentatione capellani et in obedientia nobis exibenda. Succedentes autem episcopi et archidiaconi, ad ecclesiam illam accedentes, singuli in vita sua singulas a canonicis recipient procurationes. Intendimus quod episcopus non accipiet procurationem suam in eundo ad consecrationem suam vel exinde redeundo Canonici vero qui, de suo proprio prebendas in ecclesia de Tanneio instituerint, quibus placuerit de cognatione sua vel familiaritate, in vita sua vel in decessu, dumtaxat clericis idoneis, poterunt assignare; nec ipsa donatio, nisi ad unum tantum, per singulos canonicos extendetur. Successores enim istorum dandi vel relinquendi potestatem non habebunt; set prebendarum donatio ad prepositum quem sibi elegerint jure perpetuo pertinebit. Statutum est etiam, de communi assensu nostro et canonicorum de Tanneio, quod in novitate ista, usque ad XXX in fratres canonicos poterunt recipere; set, post ipsos, numerus certus et juratus duodenarium non excedet, excepto preposito suo. Capellanus ejusdem ecclesie qui nunc est canonicus erit et integraliter fructum prebende percipiet, preter alia que sibi sunt specialiter assignata et capellano qui ei succedet, si non fuerit canonicus. Ad majorem hujus institutionis firmitatem, presenti scripto sigilla nostra apponi fecimus. Actum est hoc Nivernis publice in capitulo mense julio, anno Verbi incarnati MºCCº primo.